Politiet efterlyser vidner, efter at en kvinde blev overfaldet under en løbetur på Østerbro tidligt i morges.

En 38-årig kvinde er fundet forslået og delvist afklædt, efter at hun er blevet overfaldet under en løbetur på Østerbro i København tidligt i morges.

Hun er først på aftenen tirsdag meldt udenfor livsfare, oplyser politiet.

Kvinden løb hjemmefra allerede mellem 4.30 og 5.00 i morges, men da hun ikke kom hjem igen, slog familien alarm til politiet. En eftersøgning blev derfor sat i gang, men det var et familiemedlem, der kort før klokken 15 i eftermiddag fandt kvinden bag nogle boldbaner på adressen Ved Sporsløjfen på Østerbro.

- Det er helt givet, at hun har været udsat for vold, siger Torben Svarrer, som er efterforskningsleder ved Københavns Politi.

Politiet er her til eftermiddag på stedet, som er blevet afspærret, mens de tekniske spor bliver sikret.

Har du set noget?

I mellemtiden beder politiet offentligheden om hjælp til at opklare, hvad der er sket.

- Vi vil meget gerne høre fra andre, der har været i området tidligt i morges, som måske har set nogle personer, siger Torben Svarrer.

Kvinden blev fundet ved nogle boldbaner på adressen Ved Sporsløjfen på Østerbro. Foto: TV 2 / TV 2

Kvinden er blevet kørt til Rigshospitalet, hvor hun er under behandling, oplyser politiet.

Politiet kan kontaktes på telefonnummer 1-1-4.